बड़ौनी में महंगे दाम में मिल रही खाद, किसानों को ठग रहे दुकानदार
जिम्मेदार अधिकारी नहीं दे रहे समस्या पर ध्यान
भास्कर संवाददाता | जिगना
बड़ौनी नगर में स्थित प्राइवेट दुकानों पर खाद विक्रेता दुकानदार क्षेत्र के किसानों को ठग रहे हैं। दुकानदार किसानों को साठ से सत्तर रुपए महंगी खाद बेच रहे हैं। मजबूरी में किसानों को महंगे दाम में खाद खरीदनी पड़ रही है। जिम्मेदार अधिकारी किसानों की समस्या पर ध्यान नहीं दे रहे हैं।
बड़ौनी तहसील में इस बार सूखा के कारण एवं सिंचाई की सुविधा न होने के कारण रबी फसल की बोवनी कम हुई है, जिन किसानों के पास स्वयं के खेतों में बोर हैं, सिंचाई के साधन हैं उन्होंने बोवनी कर ली है। अब यह किसान खाद महंगे दाम में खरीदकर ठगे जा रहे हैं। शासन द्वारा यूरिया खाद की बोरी के दाम 305 रुपए तय किए गए हैं। बड़ौनी में एक भी लाइसेंसधारी खाद विक्रेता नहीं है। प्राइवेट दुकानदार यूरिया खाद बेच रहे हैं। यह दुकानदार क्षेत्र के किसानों को 360 से 370 रुपए में बेच रहे हैं। किसानों का कहना है कि उन्हें कर्ज लेकर खाद महंगे दाम में खरीदने को मजबूर होना पड़ रहा है। ग्राम जिगना निवासी नन्ने राजा, नैकोरा निवासी सियाराम, सनाई निवासी बहुतम सिंह ने बताया कि उन्होंने कर्ज लेकर खाद बीज खरीदा है। दतिया की दूरी ज्यादा होने के कारण उन्हें मजबूरी में बड़ौनी में महंगे दाम में खाद खरीदनी पड़ रही है।
hin_Deva hin_Deva bho_Deva hin_Deva hin_Deva